นายกฯแถลงขอให้ปชช.อยู่ที่สูงจนกว่าจะมีการแจ้งยกเลิกการเตือนภัย
น.ส.ยิ่งลักษณ์ ชินวัตร นายกรัฐมนตรี ออกแถลงการณ์ผ่านโทรทัศน์รวมการเฉพาะกิจ ชี้แจงไปยังประชาชนที่อยู่ใน 6 จังหวัด ฝั่งทะเลอันดามัน ถึงสถานการณ์แผ่นดินไหวที่เกาะสุมาตรา 8.9 ริกเตอร์ และมีอาฟเตอร์ช็อค 8.8 ริกเตอร์ ซึ่งถือว่ายังมีอันตราย โดยขอให้ประชาชนในพื้นที่อยู่ที่สูงต่อไปจนกว่าศูนย์เตือนภัยพิบัติแห่งชาติจะแจ้งยกเลิกการเตือนภัย โดยได้สั่งการให้หน่วยงานราชการเช่นกองทัพเรือ ตำรวจ และจังหวัดควบคุมสถานการณ์ดูแลช่วยเหลือประชาชน หากมีผู้บาดเจ็บสูญหาย ขณะที่ในส่วนของโรงพยาบาลได้ให้เตรียมความพร้อมเพื่อรอรับผู้ป่วย และโรงแรมที่มีนักท่องเที่ยวชาวต่างชาติพักอยู่ ก็ขอให้ดูแลความปลอดภัยด้วย ทั้งนี้ หลังทราบข่าวรัฐบาลไม่ได้นิ่งนอนใจแต่อย่างใด โดยมีการมอบหมายให้กระทรวงไอซีที และกระทรวงวิทยาศาสตร์รายงานสถานการณ์ความเคลื่อนไหวผ่านศูนย์เตือนภัยพิบัติแห่งชาติ โดยผอ.ศูนย์เตือนภัยได้ชี้แจงสถานการณ์ผ่านสถานีโทรทัศน์ด้วยตัววิ่ง และแจ้งเตือนด้วยsmsในพื้นที่ตามระบบที่วางไว้ขณะที่กระทรวงมหาดไทยได้ดำเนินการตามแผนป้องกันภัยสึนามิ และแจ้งอพยพประชาชนออกจากจุดเสี่ยงภัยใน6จังหวัดอันดามัน และกระทรวงคมนาคมได้สั่งให้ปิดสนามบินภูเก็ต และตั้งศูนย์บัญชาการที่สนามบินสุวรรณภูมิเตรียมพร้อมหน่วยงานที่เกี่ยวข้องทั้งทางบกและทางอากาศเข้าพื้นที่กรณีที่เกิดเหตุฉุกเฉินและกระทรวงสาธารณสุขได้ตั้งศูนย์เฉพาะกิจติดตามแผ่นดินไหว และเตรียมหน่วยแพทย์ฉุกเฉินพร้อม 24 ชั่วโมง พร้อมกันนี้ กองทัพทุกเหล่าทัพได้เตรียมความพร้อมในการอพยพหากเกิดภัยพิบัติจริง ดังนั้น ขอให้ประชาชนติดตามข้อมูลข่าวสารจนกว่าศูนย์เตือนภัยพิบัติแห่งชาติจะลดระดับการเตือนภัย
 นายกรัฐมนตรีออกแถลงการณ์ขอให้ประชาชนอยู่ที่สูงต่อไปจนกว่าศูนย์เตือนภัยพิบัติแห่งชาติจะแจ้งยกเลิกการเตือนภัย โดยได้สั่งการให้หน่วยงานราชการเช่นกองทัพเรือ ตำรวจ และจังหวัดควบคุมสถานการณ์ดูแลช่วยเหลือประชาชน หากมีผู้บาดเจ็บสูญหาย
นายกฯ,ยิ่งลักษณ์,ศูนย์เตือนภัย,สึนามิ,อินโดนีเซีย,แผ่นดินไหว